Stokholm shahrida O‘zbekiston korxonalarida yangi texnologiyalarni joriy etish istiqbollari muhokama qilindi. Foto: Dunyo AA TIVning Yevropa mamlakatlari va YeI institutlari bilan hamkorlik departamenti boshlig‘i Oybek Shaxavdinov O‘zbekiston delegatsiyasining Shvetsiyaga tashrifi doirasida Capturant kompaniyasi vakillari bilan uchrashdi. "Dunyo" xabariga ko‘ra, uchrashuvda respublikadagi neft-gaz va kimyo sanoati korxonalarining chiqindi gazlarini metan pirolizi texnologiyasi orqali qayta ishlash yo‘li bilan toza vodorod hamda qora uglerod ishlab chiqarish loyihasini amalga oshirish bo‘yicha muzokaralar tashkil etildi. Ushbu texnologiyani respublikada joriy etish natijasida chiqindi gazlardan qo‘shimcha qiymat yaratish va gaz emissiyalarini kamaytirish imkoniyati yaratiladi. Uchrashuv yakunida kelgusi muzokaralarni Shvetsiya kompaniyasi delegatsiyasining O‘zbekistonga tashrifi mobaynida davom ettirishga kelishib olindi.